Forslag til RÅDETS AFGØRELSE om forlængelse af anvendelsesperioden for de relevante foranstaltninger, der blev truffet ved afgørelse 2011/492/EU om afslutning af konsultationsproceduren med Republikken Guinea-Bissau i medfør af artikel 96 i Cotonouaftalen, og om ændring af denne afgørelse /* COM/2012/0289 final - 2012/0152 (NLE) */





BEGRUNDELSE Den 31. januar 2011 besluttede Den Europæiske Union at indlede konsultationer med Republikken Guinea-Bissau i medfør af den reviderede Cotonouaftales artikel 96. Beslutningen blev truffet umiddelbart efter begivenhederne den 1. april 2010. Det var dagen, hvor en gruppe oprørske militærfolk under ledelse af general Antonio Indjai, næstkommanderende for de væbnede styrker, arresterede chefen for de væbnede styrker, José Zamora Induta, og Guinea-Bissaus premierminister, Carlos Gomes Junior. Efter oprøret blev general Indjai de facto-chef for de væbnede styrker, indtil han ved dekret fra præsident Bacai Sanha og efter forslag fra regeringen officielt blev udnævnt den 25. juni 2010. Udnævnelsen af admiral Bubo Na Tchuto til flådechef den 8. oktober 2010 udgjorde endnu et tilbageskridt for god regeringsførelse i Guinea-Bissau. Admiral Na Tchuto spillede en destabiliserende rolle i begivenhederne efter oprøret den 1. april, og han er blevet genstand for sanktioner pålagt af de internationale parter for formodet medvirken til ulovlige aktiviteter. Den Europæiske Union er af den opfattelse, at oprøret den 1. april 2010 og den senere udnævnelse af oprørets vigtigste ophavsmænd til stillinger i militærets højeste ledelse udgør en alvorlig og åbenlys overtrædelse af de centrale elementer i Cotonouaftalens artikel 9 (overholdelse af de demokratiske principper) og er et særligt hastende tilfælde, jf. artikel 96, stk. 2, litra b). I en skrivelse af 2. februar 2011 blev myndighederne i Guinea-Bissau følgelig inviteret til konsultationer. Det indledende møde fandt sted i Bruxelles den 29. marts 2011. Under dette møde blev deltagerne orienteret om forslagene fra Guinea-Bissau om skridtvis at sikre det civile styres forrang, forbedre den demokratiske regeringsførelse, sikre overholdelsen af den forfatningsmæssige orden og retsstaten samt bekæmpe straffrihed og organiseret kriminalitet. Delegationen fra Guinea-Bissau forpligtede sig navnlig til: · at sikre, at retlige undersøgelser og procedurer vedrørende mordene i marts og juni 2009 bliver gennemført og afsluttet i fuldstændig uafhængighed, at de materielle betingelser herfor sikres, og at det sker under passende sikkerhedsmæssige forhold · at foretage en reel reform af sikkerhedssektoren med udgangspunkt i den strategi, der er vedtaget af det nationale parlament, og den lovpakke, der blev udarbejdet med støtte fra EU's FSFP-mission · at udskifte den militære ledelse og sikre, at de høje kommandoposter besættes af personer, der ikke har været involveret i forfatningsstridige, ulovlige aktiviteter eller voldshandlinger i overensstemmelse med konklusionerne og henstillingerne i Ecowas' køreplan for reformering af sikkerhedssektoren · at godkende og bistå en ekspertmission, der skal bidrage til reformen af sikkerhedssektoren og beskyttelsen af politikerne, som gennemføres med hjælp fra Ecowas, CPLP og/eller andre parter · at udarbejde, vedtage og gennemføre nationale operationelle planer til iværksættelse af reformen af sikkerhedssektoren og til bekæmpelse af narkohandelen · at forbedre den administrative og finansielle styring af det civile og militære personale og de væbnede styrker og foranstaltningerne til bekæmpelse af hvidvask af penge. Den Europæiske Union mærkede sig de ovennævnte tilsagn i sine konklusioner af konsultationerne. Den opfordrede repræsentanterne fra republikken Guinea-Bissau til at iværksætte retlige undersøgelser og procedurer vedrørende begivenhederne den 1. april 2010 med henblik på at styrke kampen mod straffrihed og fremkomme med en mere detaljeret tidsplan for gennemførelsen af tilsagnene i overensstemmelse med de frister, der er fastlagt i Ecowas-køreplanen. Den 18. juli 2011 besluttede Unionen ved Rådets afgørelse 2011/492/EU at vedtage relevante foranstaltninger til gennemførelse af disse tilsagn, herunder et system af gensidige forpligtelser med henblik på en gradvis genoptagelse af samarbejdet med EU. Et opfølgende artikel 96-kontrolbesøg fandt sted i Bissau den 18.-20. januar 2012. Rapporten om kontrolbesøget fremhævede, at gennemførelsen af den første gruppe af forpligtelser i Rådets afgørelse 2011/492/EU var utilstrækkelig, og at det derfor ikke var muligt at genoptage de tilsvarende samarbejdsprogrammer. Rådets Afrikagruppe tilsluttede sig rapporten den 15. februar 2012. Den 12. april gennemførte dele af de væbnede styrker et statskup efter den første runde af præsidentvalget, der skulle afholdes efter præsident Bacai Sanhas død i januar. Den fungerende præsident og premierministeren blev arresteret. Ecowas har siden mæglet for at nå til en løsning, der kan føre til genoprettelse af demokratiet i Guinea-Bissau. Kommissionen er af den holdning, at det er vigtigt, at afgørelse 2011/492/EU ikke udløber, eftersom den udgør den afgørende ramme for fremme af demokratisk stabilitet i Guinea-Bissau. Det foreslås derfor, at udløbsdatoen udsættes med et år, til den 19. juli 2013. Afgørelsens øvrige indhold (dvs. de præcise betingelser og EU's holdning) skal muligvis tilpasses, eftersom den politiske situation er under forandring, men på nuværende tidspunkt er det ikke muligt med tilstrækkelig præcision at forudsige, hvordan situationen kan udvikle sig. Konklusion I lyset af ovenstående opfordres Rådet til at vedtage vedlagte udkast til forslag til Rådets afgørelse om forlængelse af anvendelsesperioden for de relevante foranstaltninger over for Guinea-Bissau. 2012/0152 (NLE) Forslag til RÅDETS AFGØRELSE om forlængelse af anvendelsesperioden for de relevante foranstaltninger, der blev truffet ved afgørelse 2011/492/EU om afslutning af konsultationsproceduren med Republikken Guinea-Bissau i medfør af artikel 96 i Cotonouaftalen, og om ændring af denne afgørelse RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, der blev undertegnet den 23. juni 2000 i Cotonou[1] ("Cotonouaftalen") og revideret i Ouagadougou i Burkina Faso den 22. juni 2010[2], særlig artikel 96, under henvisning til den interne aftale om de foranstaltninger, der skal træffes, og de procedurer, der skal følges ved gennemførelse af AVS-EF-partnerskabsaftalen[3], særlig artikel 3, under henvisning til forslag fra Europa-Kommissionen, og ud fra følgende betragtninger: (1) Konsultationerne med Republikken Guinea-Bissau blev afsluttet ved Rådets afgørelse i medfør af Cotonouaftalens artikel 96, og der blev truffet relevante foranstaltninger, som fremgår af bilaget til afgørelsen. (2) De centrale elementer i Cotonouaftalens artikel 9 overholdes fortsat ikke, og de nuværende forhold i Guinea-Bissau sikrer ikke respekten for menneskerettighederne, de demokratiske principper og retsstaten. (3) Afgørelse 2011/492/EU bør derfor ændres med henblik på at forlænge anvendelsesperioden for de relevante foranstaltninger — VEDTAGET DENNE AFGØRELSE: Artikel 1 I Rådets afgørelse 2011/492/EU foretages følgende ændring: I artikel 3 affattes andet afsnit således: "Den udløber den 19. juli 2013." Artikel 2 Brevet, der er vedlagt som bilag til denne afgørelse, vil blive fremsendt til Guinea-Bissaus myndigheder. Artikel 3 Denne afgørelse træder i kraft på dagen for vedtagelsen. Udfærdiget i Bruxelles, den . På vegne af Rådet Formand BILAG Hr. præsident for Republikken Guinea-Bissau Hr. premierminister for Republikken Guinea-Bissau I forlængelse af de konsultationer, der fandt sted den 29. marts 2011 i Bruxelles inden for rammerne af artikel 96 i AVS-EU-partnerskabsaftalen besluttede Den Europæiske Union den 18. juli 2011 ved Rådets afgørelse 2011/492/EU at vedtage relevante foranstaltninger, herunder et system af gensidige forpligtelser, med henblik på en gradvis genoptagelse af samarbejdet med EU. Det er Den Europæiske Unions opfattelse, at der 12 måneder efter vedtagelsen af ovennævnte afgørelse ikke er gjort væsentlige fremskridt, hvorfor det besluttes at forlænge anvendelsesperioden for afgørelse 2011/492/EU indtil 19. juli 2013. Den Europæiske Union ønsker endnu en gang at understrege, at den betragter et fortsat samarbejde med Guinea-Bissau som vigtigt, og at den ønsker at fortsætte dialogen for i den nærmeste fremtid at gøre fremskridt, der muliggør genoptagelsen af et fuldstændigt samarbejde. Med venlig hilsen På vegne af Rådet || På vegne af Kommissionen C. Ashton Formand || A. Piebalgs Kommissær [1] EFT L 317 af 15.12.2000, s. 3. [2] EUT L 287 af 4.11.2010, s. 3. [3] EFT L 317 af 15.12.2000, s. 376, ændret ved EUT L 247 af 9.9.2006, s. 48.